Cesarhanmun/geonobi-data huggingface dataset:
地名: 砥平 (京畿道, 縣（監）)
年: 1802.0

○備局言: "壯勇營撤罷後, 錢、穀、木、布、屯土、軍器、公廨, 區處移屬, 軍兵接濟、戶曹ㆍ內司各衙門奴貢給代措處之方, 各具別單以入。"
                【錢、穀、木、布區處別單, 各項米合二萬三百六十三石, 屬之惠廳, 各項米合六千八百二十三石, 屬之戶曹。 各項太合二千一百六十六石, 屬之惠廳, 各項太合二千六百九十二石, 屬之戶曹。 各項木合二百十五同, 屬之惠廳, 各項木合二百四十同, 屬之戶曹, 各項木合四同, 屬之兵曹, 各項木合二十四同, 屬之訓局。 各項木合二十二同, 屬之禁營, 木八同, 屬之御營, 木二十同, 屬之嶺南。 各項布合二十四同, 屬之戶曹, 各項布合十五同, 屬之兵曹。 各項錢合四千六百兩, 屬之惠廳, 各項錢合二千一百五十五兩, 屬之戶曹, 各項錢合四百五十三兩, 屬之禁營, 各項錢合三百十三兩, 屬之御營, 錢四十四兩, 屬之軍器寺, 各項錢合二千八百八十八兩, 屬之兵曹, 各項錢合一千八百兩, 屬之京畿, 各項錢合一萬四千六百七兩, 屬之海西, 各項錢合六萬五千九百三十八兩, 屬之關西, 各項錢合一萬六千二百十三兩, 屬之湖南, 各項錢合七千六百七十兩, 屬之嶺南, 各項錢合九千六百七十九兩, 屬之湖西, 錢三千兩, 屬之關東, 錢一千兩, 屬之關北, 錢九千兩, 屬之廣州。 別庫所管及餉色還穀仍分, 取耗秩, 各項租合六萬三千六百十五石, 小米一百十一石, 屬之京畿。 各項小米合一萬四千石, 屬之關西, 小米九百石, 屬之海西, 大、小米合一千一百九十四石, 屬之湖西, 各項米合二百八十六石, 屬之湖南, 米四千石, 屬之嶺南, 各項米合三千五百石, 屬之關東。 拜峯米二千七百石、租二千石, 鷺梁還米一千二十石, 古城還米一千石、租三千二百二十八石, 屬之各該鎭。 屯土區處秩, 扶安屯、古阜屯、固城屯、金海屯、昌原屯、橫城屯、洪州屯屬之廣州, 於支屯屬之御營, 振威屯、陰竹屯、漣川屯、始興屯屬之均廳。 鳳山屯、黃州屯、甕津屯、安州屯、傳川屯、長興屯、定州屯、振威屯、高陽屯、金浦屯、砥平屯、楊根屯、加平屯、箭串菜田稅、興德洞圃田稅、桃渚洞圃田稅、鷰谷寺白紙, 屬之內司。 水原屯、安山屯、始興屯、龍仁屯, 屬之水原府。 長淵屯、廣州屯、嘉山屯、古城屯、永柔屯、公州屯、伊川屯、龍岡屯、陰竹屯、坡州屯屬之均廳。 果川屯屬之鷺梁鎭, 拜峯屯屬之該牧官。 外別庫所管柳川、平山、信川屯稅, 長水寺稅修城庫所管大有屯, 賭地租, 莞千庫所管火巢內稅, 連山屯稅, 平薪屯稅穀, 牙兵收布七百同, 以上本是五營所管, 仍屬之水原府。】
地名: 抱川 (京畿道, 縣（監）)
年: 1419.0

○上王召趙末生、元肅語曰: "近日鵂鶹來鳴, 吾不以爲怪, 然離宮避居, 自古而然。 且《韻會》釋鶹字曰: ‘鶹, 鳥名, 鳴則凶。’ 吾欲避居, 若開京則涉水且遠, 吾於前年, 審知往來多弊。 欲於抱川、豐壤, 以本宮奴子營室十餘間, 自樂天亭經由豐壤, 向抱川來往避方。 若抱川則多有本宮田民, 營室不難, 予已命施行, 若豐壤則有奴子而無田土, 欲於古邑之基營室, 又得閑田, 給奴子以資其生。 然營室之事, 誓不煩國家之力。 爾其具告領議政。" 領議政適承召詣壽康宮, 聞命啓曰: "上敎甚當, 臣請奉行。"
地名: 抱川 (京畿道, 縣（監）)
年: 1428.0

○禮曹訪京外孝子順孫節婦以啓: "京城東部人幼學韓允雍, 大司成黃鉉女壻也。 性厚直, 父皐早歿, 事其母至孝, 晨而省, 午而問, 昏而定, 問衣燠寒, 隨節以供衣服。 一日三進母家, 雖雨雪不廢。 其侍側也, 溫言和色, 以安母志爲心。 或得珍味, 雖少必以饋母, 若有疾, 必嘗藥以進, 色憂達曙不寐。 中部人幼學李成蹊, 司直元之獨子也。 不離親側, 怡色柔聲, 出告反面, 晨昏定省, 不敢違志。 親得疾經年, 成蹊不食甘旨, 憂念不弛, 旁求藥餌, 盡誠治療。 二親連逝, 居憂六年, 一依《家禮》。 及返魂, 成影幀, 朝夕奉獻不怠, 薦新物以時, 誠孝至今如一。 家失火, 書籍貲産, 盡爲所燒, 先奉影幀以出, 俾免於火。 前錄事全忠禮, 父死, 寢苫枕塊, 唯歠糠粥, 不嘗美味。 喪畢, 奉神主, 朝夕必祭。 又事其母, 順志不違, 出告反面, 晨昏定省, 有疾則藥必先嘗, 如此至老不改。 京畿
              長湍人幼學裵弘湜, 母死, 不食三日, 大斂始食粥。 廬墳三載, 寢苫枕塊, 祈寒暑雨, 侍墓側終日, 旌表其門閭。 及父歿, 哀毁踰前喪。 安城人學生宋倫有兄三人, 倫以季子, 廬墓三年畢, 結廬墓傍, 素食省侍者, 又四年。 原平人幼學尹興智, 父死, 不食累日, 喪事一依《家禮》, 守墳三年, 歠粥不食菜果, 手自炊爨, 以供朝夕。 學生林自秀, 父死, 廬墳三年, 歠粥, 不寢茵席, 朝夕手自炊爨。 抱川人前廣興倉副丞鄭冕, 父母連逝, 廬墳六年, 與弟親負石, 築墻成砌, 晨夕必哭。 分奴婢貲産必均, 不敢以一毫加於己。 且泣曰: "生子願有室者, 父母之心也, 而二弟俱未得婚, 何以爲生?" 遂以己所分得貲産土田奴婢加給。 忠淸道
              大興人學生金順、前司正金可畏, 兄弟也。 遭父母喪, 歲適大饑, 順守母墳, 可畏守父墳, 織屨易粟, 躬自炊爨, 以終三年。 溫水人任山壽, 父母歿, 日擔土成墳, 守墳哭泣終六年, 每遇朔望必祭。 全羅道
              順天人幼學鄭江, 母歿, 父娶後妻。 江之家距父家五里許, 日三往問安, 雖盛暑雨雪不廢。 父日掃庭宇, 江每曉先父未起, 躬自灑掃, 以代其勞, 父在未嘗遠遊。 每鄕人宴集, 過時輒歸, 勸之留, 則曰: "未知家尊安否, 敢辭耳。" 嘗佩一囊, 得異味必盛之, 歸遺其父, 孝誠終始不懈。 父死, 食粥寢苫, 廬墓三年。 慶尙道
              咸昌人金難, 所居屋僅一間, 一日失火, 其母病不能起。 難冒火抱母以出, 俱爲火所爛, 母三日死, 難經年得愈。 蔚山人生員宋滔, 父母俱患宿疾, 侍藥十餘年, 父母間一歲連歿。 滔親負土石, 營墳喪制, 一從《家禮》, 不用浮屠法。 立祠堂以安神主, 焚香晨謁, 以時祭之, 得新物輒獻。 宜寧人前司正朴成德年九歲喪父, 及長遷葬, 白衣素食, 追服三年。 母年今七十三歲, 素患風疾, 成德侍藥不離側, 具甘旨以供。 或因軍務經宿於外, 則曰: "母老矣。" 不食魚肉。 居昌人幼學劉安, 年十五父歿, 身自炊爨, 以供朝夕, 擔土石營墳, 廬居三載, 終不怠。 母死, 又廬墓三年, 哀痛如父喪。 大丘人前散員張恃, 父歿旣葬七日, 始歠粥, 不食菜果, 苫塊以居, 不結廬。 執炊爨, 擔土石, 無不親躬, 哀慕三年, 常如侍殯之日。 母歿, 又廬墳三載。 一日夕奠, 有虎來吼, 略無懼色, 不去墓側。 黃海道
              白川人韓箕斗, 執心廉直, 父歿, 廬墓三年, 事母盡孝。 瑞興人幼學李甲耕, 母歿守墳, 伐木耕田, 以供朝夕。 父又沒, 連六年廬墓。 咸吉道
              北靑人前司直李甫家、學生申汝和, 竝居父喪, 守墳三年。 平安道
              撫山人學生金汝貴, 父母之喪, 俱守墳三年, 歠粥。 學生李天瑞, 父死廬墳, 得疾方劇, 不替朝夕, 以終三年。 江西人前正設判官朴侃, 以獨子守兩親墳各三載, 躬自炊爨供朝夕, 時至則哭泣盡哀。 每歲春秋, 親擔土加塚。 京畿
              安城人書雲正鄭均妻許氏, 年三十六夫歿, 守信以居, 日供甘旨, 以養其母。 每遇俗節及己生晨, 必獻壽。 癸卯甲辰年間, 疫疾大熾, 蒼赤亦臥, 許氏不畏病, 具饌奉母如平時, 己與母俱無恙。 後母死, 葬于家北, 朝夕必祭, 出告反面。 京城南部人司宰副正金允和妻李氏, 夫歿葬于抱川, 守墳三年。 京畿
              積城人節制使洪尙直妻文氏, 夫歿廬於墓側, 朝夕上食, 至大祥暫不離墓側, 制已終, 不忍遠離, 居近里, 每遇朔望及俗節必祭之。 忠淸道
              公州人學生朴漢生妻鄭氏年二十, 夫棄之, 娶他妻, 父母欲嫁之, 不從。 年三十, 其夫死, 父母又欲嫁之, 又不從。 洪州人監務李仲贇妻林氏, 早喪夫守節, 母歿守墳三年。 少監朴孟文妻趙氏年三十九夫歿, 守墳三年, 母歿又守墳。 全羅道
              全州人幼學崔以源妻李氏, 年十八夫死, 請于父母, 葬家側。 家甚貧, 賣貲産以供朝夕, 終三年後, 父母欲奪志, 日已定, 亡走舅姑家, 終守其節。 及第金九淵妻李氏, 年二十六夫歿, 居于近墓之地, 朔望必親祭, 隨母居十三年, 不進酒肉, 或時製襪, 燒于墓前, 如事存焉。 南原人戶長梁佃妻, 年二十八夫歿, 父母欲嫁之, 以誓自守, 不食魚肉葷菜。 潭陽人學生崔有龍妻, 年四十四。 歲戊辰倭寇大至, 有龍赴內廂防禦, 妻携二幼子, 匿巖下草莽中, 賊刦欲淫之, 固拒不從, 賊以槊刺殺之。 適隣人匿其傍, 見而哀之, 賊退收屍而葬。 濟州人中樞院副使李沈妻文氏, 年十九而嫁, 居三年, 沈如京, 無子獨居。 沈歿, 欲娶者多, 固守其節。 旌義人職員石阿甫里介妻無命, 年二十而嫁, 居九年夫死, 無子無父母奴隷, 甘心窮餓, 求婚者衆, 終不改節。 慶尙道
              慶州人茶房別監余伯壎妻尹氏年十九, 夫死無子, 又無奴僕, 家甚貧, 朔望親奠, 號泣終制。 其母欲奪志, 亡走舅姑家, 以全其節, 後服舅喪三年不怠, 至今奉祀。 黃海道
              谷山人知郡事李台慶妻姜氏年二十九, 台慶歿, 三年後四時祭享必誠。 判事曹允明欲娶之, 斷其髮不從。 象山君之子姜鎭又欲娶之, 及門亡匿, 又斷其髮, 親屬屢禁, 卽如京, 久之乃還, 供時祭如舊。 平安道
              陽德人幼學尹元常母, 年三十二夫死, 服喪三年, 每遇朔望祭, 不離墳側哀號。 有六子皆幼, 身親薪水之勞, 零丁獨居, 母與親族强欲奪之, 固拒之, 養姑二十年至孝, 姑歿斬衰三年。 撫山人記官乙奉母, 年三十三夫死, 喪三年畢。 母與親族欲奪志, 不從。 母年八十九, 奉養益虔。 夫死二十年, 每遇忌日, 輒被髮痛哭。 慶州訓導官尹統, 方在孩提父死, 及長, 每以不及事父爲恨, 事祖父如事父。 閔祖父年老, 侍側日短, 辭職歸, 晨昏定省, 常不離側, 奉養務適意。 及歿, 哀號不已, 廬墓傍, 蔬食二年, 時祭盡誠敬, 事之如生焉。" 命下吏曹。
地名: 抱川 (京畿道, 縣（監）)
年: 1505.0

○王問承政院曰: "自昔帝王, 莫不有燕遊之所。 隋有汾陽, 唐有驪山, 至於前朝, 亦有長源, 高麗詩人, 有綠楊閉戶八九屋, 明月捲簾三四人之句。 詠其辭則其麗景奇致, 千載之後, 悠然可想。 今藏義門外, 山明水麗, 眞一叚奇境, 欲樹禁標, 構離宮數十間, 以爲假息之地, 其與議政府, 議圖形以進。" 領議政柳洵等啓: "上敎允當。" 自是東北, 自廣州、楊州、抱川、永平, 西南抵坡州、高陽、陽川、衿川、果川、通津、金浦等地, 刷出居民五百餘戶, 徙內需司奴子以實之, 立標四隅, 濫入者棄市, 樵牧之道絶矣。
地名: 抱川 (京畿道, 縣（監）)
年: 1527.0

○丙申/聽啓覆。 承旨啓: "抱川囚私婢卵德, 淫其父干阿之, 遂殺其夫季孫, 罪其女則凌遲處死不待時, 其父則斬不待時, 初覆。" 上曰: "此事何如?" 領事李惟淸曰: "天地間安有是耶? 如此無疑之事, 不必待三覆也。" 上曰: "可。" 居昌囚李玉石, 同生兄玉連妻世非, 通奸罪, 絞不待時, 三覆, 依律。

○甲寅/聽啓覆。 抱川囚私婢卵德, 奸其父干阿之, 同謀殺其夫申戒孫罪, 竝凌遲處死不待時, 三覆, 依律。
地名: 抱川 (京畿道, 縣（監）)
年: 1528.0

○禮曹以孝子、節婦等公事入啓曰: "前者上敎以爲, ‘季世有如此孝子節婦, 其行可嘉。 其褒賞節目, 改磨鍊爲當。’ 云。 臣等考其可以旌表者, 蓋斷指之事, 特因一時誠激, 而爲之也。 至於年久, 而孝行不替者, 其孝行尤最焉。 斷指者, 在古例爲旌表, 故若干人, 當爲旌表也。 往在趙光祖時, 孝行尤異者, 移文于各道, 悉抄令報。 今者此人等, 其時未得顯著, 恐其實有異也。 然於見聞, 雖不高, 有一事涉於孝行者, 則所當賞物也。 其中稍異者, 復其戶, 又其中不惜身體, 而所行表著者, 旌表其閭也。 以文案見之, 則其中特異者, 雖載於《三綱行實》者, 無以過矣。 所當旌表之。 但自上嘉賞節行之意, 窮村僻巷之人, 何得以知之? 若以傳敎之意, 判付於此公事, 而移文, 則外方亦知上意之所存, 而尤有所奬勵焉。" 傳曰: "啓意知道。" 其公事曰: "全州私奴金千同、江陵幼學崔應祿、進士申命和妻李氏、咸從幼學盧仁碩、安州軍士朴好、女子朴德、中部私婢末德、抱川閑良權居敬之於父母, 价川良女莫時之於夫, 不惜肌膚, 斷指燒饋, 竝得差病。 忠州前惠民署參奉河叔崙, 旣割其股, 又斷其指, 以療(毋)
                〔母〕
              疾。 牛峯忠順衛李潤童妻洪氏, 前以節行卓異, 復戶勸奬。 厥後二十餘年, 誠敬不懈, 志節益固。 此人等特異, 雖《三綱行實》所載孝子、烈婦, 無以過也。 潭陽書員權福、長水幼學金敬孫、興德錄事吳俊、扶安進士崔弼成、前直長韓崇錫、康津別侍衛高守儉、古阜別侍衛李叔孫、沃溝別侍衛杜世俊、長城驛吏車舜年、全州生員朴世直、三陟幼學金崇孫、楊口戶長柳潭、咸從前旅帥劉仁達、順安前參奉朴蔓根、高原幼學徐尙仁、沃川校生林世華、結城幼學兪恒、金堤私奴難金、鴻山水軍金元孫、中部私奴朴達、沃川驛吏梁老等, 各爲父母, 生盡其孝, 死盡其禮, 操行卓異。 羅州良女能今、古阜良女今伊、金堤良女馬非、萬頃良女今伊、嘉山甲士方權妻尹氏、沃川驛吏梁祿妻莫藏、德山良女寶德、南部故府使崔季思妻南氏、金堤故幼學尹師任妻朴氏、全州幼學朴衡文妻金氏、沃川良女石乙今、西部故僉知鄭錫禧妾良女貞今、雲山故幼學兪諧妻良女中之等, 夫亡後, 喪禮極盡, 其誠, 久而不衰, 節行可尙。 潭陽正兵鄭利、鄭漢、鄭進、鄭倫同居二場, 奉養其(毋)
                〔母〕
              , 孝友之情, 出於至誠, 亦爲可嘉。 前項金千同、崔應祿、河叔崙、申命和妻李氏、盧仁碩、權居敬、朴德、末今、莫時、李潤童妻洪氏等, 則依《大典》旌門復戶。 書員權福、幼學金敬孫、進士崔弼成、別侍衛杜世俊、生員朴世直、幼學兪恒、錄事吳俊等, 則賞職。 幼學徐
              尙仁、良女能今、良女今伊、良女馬非、今伊、私奴朴達、驛吏車舜年、梁老等, 則復戶賞物。 韓崇碩、高守儉、李叔孫、金崇孫、劉仁達、朴蔓根、林世華、金元孫、柳潭、難金、朴衡文妻金氏、尹師任妻朴氏、兪諧妻中之、方權妻尹氏、良女石乙今、寶德、貞今、莫莊、崔季思妻南氏、鄭利、鄭漢、鄭進、鄭倫, 則賞物勸奬何如?"
地名: 抱川 (京畿道, 縣（監）)
年: 1561.0

○乙巳/京畿
              抱川地私婢都叱今, 以殺夫伏誅。

○議政府請褒奬孝友、節義。 東部居參奉鄭元麟、幼學鄭元麒,
                【世以忠孝傳家, 兄弟, 自少篤於友愛。 其父母死, 親執祭奠, 晨昏哭慕, 雨雪不廢。 不脫衰絰, 不施櫛浴, 啜粥三年。 凡家廟四時朔望之祭, 一依《家禮》。 元麟死,元麒罄財送終, 葬後不近妻, 不食肉, 哀慟涕泣, 至今益篤。】
              旌門賞職; 幼學黃允謙、
                【豊基人。 少時喪母, 哀毁盡禮, 朝夕奠, 至今不廢, 出入必告。 每雞初鳴, 必具冠帶, 稽顙北辰, 願添親齡, 父所往來之路, 必自鋤治, 孝行純篤, 終始如一。 其兄得謙遘疾, 斷指嘗糞, 孝友兼至, 人無間言。】
              幼學金應璧、
                【慶州人。 性本純厚, 兄弟友愛, 相與和樂, 以養父母。 其遭喪, 一遵古制, 應璧親負土石以葬。居廬之日, 霖雨浹旬, 一夕有聲, 自父墳呼應璧者三。 應璧聞聲驚動, 上墓彷徨之際, 北山崩,壓廬舍。】
              正兵金世溫、
                【梁山人。孝心純至, 父死哀毁踰節, 親自擔土, 以襄其事。 結廬於墓側, 三年不出洞口。 一夕有虎來叫, 世溫向虎自責曰: "孝心未至, 祭祀不潔耶? 爾何至斯?" 虎卽俛首而退。 服闋時, 祭肉難備, 世溫仰天號泣, 虎獲獐, 置于墳前而去。 至今素食, 不廢朔望之祭, 與人言, 輒流涕。】
              東部居私奴徐莫同、
                【天性溫柔, 孝友兼至。 其父死, 素服三年, 別設簇子, 以表其像, 凡有節物, 必薦之, 未薦則不敢食。 其母年過八十, 遘疾不起, 一日氣絶, 斷指燒灰, 和水以灌, 移時復起, 至今存焉。】
              處女金氏,
                【金山人, 彭宗之女也。 有叛奴引群盜, 戕殺其父, 白刃交下, 處女年纔十五, 挺身翼蔽乞曰: "家財唯意所取, 只活父命。 如不欲財, 願以身代。 賊感其言, 未卽殺之, 勢甚鴟張, 父竟未免害。 處女至今不食, 哀毁骨立。】
              旌門復戶, 幼學許需、
                【其母得胸腹痛, 百藥無效, 一日病勢轉急, 氣絶移時。需急斷手指, 和藥以進, 其母卽蘇。】
              百姓李介未致、
                【蔚珍人也。年纔十八, 其母狂病、瘧疾, 一時兼發, 或蘇或絶, 至于二年之久。 介未致自斷手指燒灰, 和酒以進, 其病卽差。】
              
              金石、
                【蔚珍官奴也。 其父得厲瘧, 百藥不差, 金石斷其手指, 燒灰和酒以進, 其病卽差。】
              
              金氏、
                【蔚珍人, 前參奉崔永淸妻也。 其母得瘧幾死, 金氏自斷手指, 燒灰和酒以進, 其病卽差。】
              
              鄭氏、
                【慶州人, 李竚妻也。 事親事兄, 孝友兼至, 治家有法, 隣里嘆服。 不幸其夫早死, 親母亦罹沈痾, 鄭氏哀毁過制, 骨立成疾。 然必親具奠需, 祭亡夫, 親備藥物, 進病母。 不侍母側, 必在殯前, 日夜痛泣, 攀號擗踊, 有時氣絶, 行路聞之, 莫不墮淚。 生父四節衣服, 亦皆自辦, 以時進之。 纔經一年, 母亦捐世, 鄭氏哀慕哭踊, 仍致澌盡。】
              
              李氏、
                【慶州人, 世憲女也。 夜有盜入其家, 拔劎欲殺其父, 李氏突入大叫曰: "吾父病深, 何忍强殺?" 卽以身翼蔽, 賊曳出其父, 斫傷頭面。 李氏追出抱父, 賊益怒, 又斫李氏而終不能害。】
              
              姜氏,
                【河東人, 正兵崔泳妻也。 其父得狂疾, 姜氏自斷其手指以進, 病卽愈。】
              旌門; 百姓金仁福、
                【伊川人。 其母卒得胸腹痛, 竟日極苦, 至于氣絶。 仁福自割其右脚腿, 細切和水, 灌注口中, 其母復蘇。】
              內需司婢德今、
                【楊根人。 其父被惡虎所壓, 德今與其母, 挺身出救, 以搶刃剌虎右脅, 虎棄父, 而又壓其母。 德今又以所刃打傷, 虎鼻至於破裂。 虎重傷力困, 退伏林藪, 父母俱免。】
              
              抱川官婢德今、
                【自始䈂爲人之妾, 專志靡他, 夫死之後, 益堅其操。有一强暴者欲汚之, 德今抽刃自誓, 澟不可犯。 視父嫡子如己出, 艱備婚裝, 以成醮禮。 夫墳在楊州, 朔望則必往哭。 寡居至三十八年, 日篤守信, 年今七十矣。 有一子身死, 其妻淫奔。 德今引與同居, 感化愧悟, 不復有他志。】
              
              星州居私婢莫德,
                【嫁夫經一旬而死。 自是日夜痛泣, 凡齋祭盡心致誠。 家居不解衣裳, 常着行纏, 把其刀劎, 用以自衛, 出門如見男子, 則輒避異路, 未嘗近。 其母欲奪志, 斷髮自誓, 以示不改之意。 常欲自絶, 以其母老, 隱忍不敢爲。 平居,老母適口之味, 賣衣服以備之。 母至八十餘歲而逝, 凡齋祭葬事, 極致哀敬, 口絶水飮, 澌盡而死。】
              賞物復戶。
地名: 抱川 (京畿道, 縣（監）)
年: 1608.0

○正言韓纘男
              
              司諫院連啓: "山陵都監提調、都廳亟命罷職。 自在先朝, 凡守令、 邊將, 雖有聲績, 必據七事之修擧、軍政之著稱, 至於再三, 然後始許論賞。 其餘些少微功, 則例施陞敍、表裏等相當之典, 其愼重之意, 可謂至矣。 近來名器漸輕, 倖門大開, 高山里僉使任義、京畿水使金去病、抱川縣監洪瑞龍、陽城縣監李義傳, 因兵使、御史陳啓, 至有賞加之命。 此俱非可紀之績, 不過尋常職分內事, 而特以資窮, 同陞金玉之列, 非徒爵賞太濫, 前頭諸道御史, 將必次第來啓。 若因其循例品題而一一論賞, 則褒功、命德之章, 幾何不至於易醉狗續之誚乎? 況末世人心巧詐, 希功、冒賞之輩, 百計營爲, 已成弊習? 任義, 本以微賤之人, 濫陞堂上, 旣已踰分, 而又嗾其家奴, 冒濫上言, 巧中機會; 金去病謀避北道邊將, 遽換畿甸重鎭, 方有物議, 而敎唆軍卒, 誣飾(星狀)
                〔呈狀〕
              , 欺蔽使命, 物情莫不駭憤。 請李義傳、洪瑞龍等賞加承傳, 勿爲擧行; 任義、金去病竝命罷職改正。" 答曰: "山陵都監堂上、都廳旣已推考, 不必罷職。 守令以下賞加, 乃獎其治績, 何用論改? 竝不允。" 

○正言韓纘男
              
              司諫院連啓, 請李義傳、洪瑞龍等賞加承傳, 勿爲擧行; 平康縣令
              安復善勢難獨免, 竝命改正; 任義、金去病等亟命罷改。 掌令尹
                
              啓曰: "臣等伏見因御史書啓, 京畿水使金去病、抱川縣監洪瑞龍、陽城縣監李義傳、平康縣監安復善, 俱以善治之故, 特命加資。守令之號稱善治者, 未必皆眞實。故必久於其職, 終始不怠, 人無異議, 只以爲
              然後方施勸勵之資, 若或濫施, 則名器不重, 反多解體之人矣。縣監乃纔出六品之微官, 今若以一遭善政之啓, 超越許多品級, 直躋堂上, 則實近古以來, 所未有之擧也。金去病謀避北關, 圖授畿鎭, 方有物議, 而欺誣使命, 反占恩賞。高山里僉使任義, 雖有築城之勞, 是乃渠職分內常事, 絶無可賞之功, 而嗾奴上言以干恩命, 極爲詐濫。 如此等人, 宜罰而不可賞。請洪瑞龍、李義傳、安復善加資承傳, 勿爲擧行; 金去病、任義竝命罷職改正。" 答兩司曰: "當此汚吏肆欲, 赤子倒懸之日, 李義傳等善於臨民, 治績茂著。予於初服, 特施嘉乃之典, 有何所傷? 任義長年塞上, 力於國事; 金去病淸謹自持, 撫恤軍卒。 如此之人, 寵擢聳動可矣。勿爲煩論。"
地名: 抱川 (京畿道, 縣（監）)
年: 1704.0

○持平趙泰億引避曰: "臣昨承聖旨, 以金德基等削版之啓, 疑臣言之或非實際, 慮諸人之或有冤狀, 至有拿覈之命, 臣實瞿然。 夫三人者之貪汚罪狀, 有耳皆聞, 有口皆言, 特以其出入侍從之班, 非比單寒無勢之人, 故未有剌擧之論, 而臣年少新進, 驟論及此, 宜聖上未之深信也。 然臣亦有未盡言者。 德基之御史畿甸也, 抱川縣監吳斗宬, 多有不治之實。 抱民聞有御史之行, 呼於路傍曰: ‘不罷吾倅, 御史有罪。’ 斗宬恐其不免, 密使衙奴衙馬, 載米六駄, 昏夜運送於德基之家, 竟得無事。 臣嘗往來抱川, 稔聞其說。 本縣官吏伊時掌大同庫姓柳者, 詳知其事云。 今若按問, 可得其實。 臣方欲竝劾斗宬, 而未及矣。 韓永徽在完山時, 見失其神主, 至入於巡(宮) 
                〔營〕
              溷舍中, 粉面、傍題, 箇箇宛然, 而稱以家無失主之事, 遂爲因仍蹲居之計。 近與其堂從, 爭地築墻, 至於至親不睦, 交相謗毁。 李東彦父病且革, 至有思欲一見之語, 及其喪也, 乃有使官奴, 替視飯含之說。 坡州之人, 言之如此。 臣之所聞, 非比泛然, 而嫌於汚口, 恐傷忠厚, 不能一一條陳。 凡此罪狀, 非不欲直陳査處, 而近來公道都喪, 私意橫流, 士夫之稍涉權勢者, 各道按問, 金吾議讞, 多不以實, 一經行査, 便卽白脫。 臣之初不請査, 蓋以此也。 搢紳論劾, 律莫重於削版。 以此勘請, 亦不可謂歇後, 而聖敎至此, 臣之論事欠當著矣。 尹弘离, 地望輕微, 爲人昏劣, 平生行己, 都無可觀。 若其憑藉代撰之文, 侵斥論己之人, 其所處事, 尤極可笑。 若以此人, 謂可合於銀臺, 則從前被劾如許玧、李益泰諸人, 寧不冤乎? 李裕民之倩賦於黃晩曾, 拱手默觀之狀, 臣所目見, 裕民亦何敢以臣言爲誣也? 近者臺閣, 雖多不擇, 無文貿貿, 未有如裕民之比, 臣之此論, 斷不可已。 沈栢, 大家子耳, 以借文登第, 終不得淸顯。 先朝用人之嚴愼, 豈非今日之可法哉? 且伏見正言金萬謹疏, 以臣所論, 或謂謬戾, 或謂挾雜, 欲驅臣於用意陷人之科, 誠未滿一哂也。 近來媕婀阿好之輩, 護黨成風, 惟以排擊異己, 欺蔽天聽, 爲能事。 雖有如德基輩無狀之人, 曾無一番糾劾之擧, 極力周旋, 惟恐情狀之綻露, 臣嘗爲世道痛恨久矣。 不料汲汲營救之言, 又出於官以諫爲名之人也。 削版之請, 固是重論, 末梢科斷, 又未知至於何境, 則萬謹之徑先投疏於處分未決之前, 脅持臣身, 遏絶言路者, 抑何意耶? 此不過欲救解, 則無辭可辨, 不請査則無計可脫。 且審知近來査事不嚴, 欲以此爲拯濟坑塹之計, 故爲此疑亂之言, 欲使聖上, 不信臺閣, 取辨有司。 此豈居臺閣者, 所可發口者耶? 臺閣論事, 旣許風聞, 而一有重駁, 輒皆査辨, 則國家置臺閣之意, 果安在哉? 聖上, 深居九重, 外間情僞, 容有未盡下察者, 疑臣言之過重, 不是異事, 而獨怪夫萬謹, 亦豈不聞臣所聞, 而牽於黨友之私, 曲爲營護之地, 此果出於公正之心乎?" 答曰: "勿辭。" 泰億, 退待物論。
地名: 抱川 (京畿道, 縣（監）)
年: 1705.0

○乙酉/刑曺啓言: "趙泰億問啓中, 應問各人捧招, 則進士金錫禹以爲: ‘上年七月, 適逢泰億, 其時泰億之論李東彦事, 已十餘日矣。 泰億問曰: 「坡州事, 君必有聞」 云, 渠曰: 「此是臺閣上事, 書生何與焉」 泰億曰: 「李世茂喪出何所, 喪人在何處, 而使官奴替含云, 信否?」 渠曰: 「聞其喪出東上房, 而喪人在房外云, 而替含之說, 吾未之聞云矣。」 今春渠以省墓, 往坡州, 宿於本州人白時夏家, 言語之際, 偶及此事, 時夏曰: 「替含之說, 果有之, 而所謂官奴, 人或以江床指之云。」 渠聞此言, 又逢泰億, 泰億曰: 「君往來坡州, 替含之說, 其必有聞」 云, 渠以聞於時夏者, 泛然答之, 而前後酬酢, 俱在於泰億論啓陳疏之後, 則以此爲證, 謂之詳知細悉, 實是意外’ 云。 幼學李奎以爲: ‘今八月以科事入京, 適逢泰億, 則語及李東彦査事, 故渠以官奴之名, 以江床稱云, 泛然酬酢。 (旣)
                〔蓋〕
              
              江床乃囚推中萬根之初名也。 聞江床累經推問, 故以江床指目之意, 言于泰億而已。’ 又以飯含之說, 眞有所聞, 而聞於何人, 發問目更推則以爲: ‘囚禁往來者江床, 故江床之名, 果爲言及, 而飯含替行之說, 不爲言及。’ 臺諫云: ‘言甚糢糊, 似有隱情。 請刑推得情。’ 進士韓師范以爲: ‘去年夏間, 兪集一來訪其祖父, 渠在隔窓房內。 得聞集一所傳, 非及唱, 乃通引之說, 而數日後, 往其表叔朴泰淳家, 偶以集一所傳之言傳說, 而至於安糾所謂臺啓無差爽之說, 旣未聞於當日, 何可以所不聞之說, 言及於表叔, 渠旣無所傳, 則表叔亦豈說道於泰億乎? 泰億之謂聽於旣死之人, 欲爲援證於祖孫、叔姪之間, 實未曉其意’ 云。 所供與書啓相左, 所當緘問於兪集一, 而宰臣緘問, 事體重大, 本曹有難擅便。 安糾以爲: ‘泰億問啓中, 渠以臺啓無一差爽爲說, 故兪叅判聞, 而傳於韓留守, 韓留守孫師范, 聞而傳之於其舅朴泰淳云, 而渠與兪叅判, 專昧一面, 未知兪叅判何所聞, 而有此傳說乎? 韓聖佑疏旣曰: 「兪叅判元無安姓人擧論之事。」 兪集一疏, 亦以渠爲不識何狀, 則渠之元無質言, 據此可證, 而問啓中, 又以渠之抱川應査時招中, 替含一款, 揆以天理人情, 寧有是理之說, 至謂之億度之言, 已極可訝。 夫親喪替含, 何等莫大之變, 而或有一毫近似, 則豈無見聞之或有流傳乎? 此誠人子之不忍爲不忍聞之事, 故以此納招矣, 今此問啓, 必以億度爲言, 未知何據乎? 問啓中, 又以渠私吐公呑, 不肯明言, 自知其言之流播, 到處發明, 若不嚴訊, 無以得其實狀爲言。 初無所聞, 又無酬酢之狀, 如右所陳, 則所謂私吐者何語, 前後所供, 罄竭無餘, 則所謂公呑者何語乎? 自初至今, 無所聞無所見之實狀, 旣無前後之異同, 則到今有何發明之端, 而未知臺臣, 何所據而以此執言乎? 況其必加刑訊, 得其實狀云者, 亦未知有何牢諱之隱情, 而必欲加之以刑, 有若寇盜之究覈乎? 今此替視飯含, 思欲一見等說, 實是人情之所未到。 誠有一毫彷彿於斯, 而或有見聞之事, 則雖至親之間, 固當聲罪致討之不暇。 豈可以前倅之子弟, 名官之威勢, 有所顧藉於其間乎? 旣無目覩耳聞之事, 只拘於威令所迫, 構虛捏無, 白地粧撰, 雖鈇鉞當前, 實不忍爲云云。’ 萬根以爲: ‘渠之初名, 果是江床, 而李持平遭喪時, 渠則在門外使喚而已。 至於飯含, 假使李持平, 不肯親行, 伊時李持平四寸及孽弟、衙奴婢在, 則何可使渠替行乎?渠是無識官奴, 有何利害於其間, 而不爲從實納招乎? 雖被重罪, 不忍以誣罔之說, 陷害曖昧兩班云云。’ 渠等自明之言, 不可取信, 各人推覈間, 仍囚。 抱川吏柳萬根、柳萬相以爲: ‘或被重罪, 或遭父喪, 繡衣行過, 實未聞知’ 云。 初査時, 以元無繡衣之行納招, 今則以未及聞知爲辭, 前後所供不同, 刑推得情。 鄭麟瑞以爲: ‘渠之所幹, 不過傳受傳給使喚而已, 元無明言於士夫家之事’ 云。 封裹傳授之物, 亦當緘問於洪萬朝, 而藩臣事體重大, 本曹不敢擅便。 泰億所引柳德玉、李振海, 係是朝官, 宜移金吾處置。" 允之。 仍命兪集一, 洪萬朝處, 竝緘問。
地名: 抱川 (京畿道, 縣（監）)
年: 1728.0

○賊思晟就拿, 至京。 思晟, 素以才稱, 發送金吾郞後, 朝廷深以爲慮。 平山府使沈埈捉思晟人, 得上思晟家書, 皆細瑣婦女語。 上喜以爲, 無足憂。 果就捕。 上御仁政門, 親鞫。 上曰: "汝官至閫帥, 國家待汝不薄, 何所不足, 作此凶逆?" 思晟供: "湖南、嶺南賊徒繁盛, 而沈維賢、朴弼顯爲謀主, 募得勇敢士, 交通三南, 賊徒人多傳播, 臣意終不探得實情, 任其所爲, 果或作亂, 則人民塗炭, 宗社危亡, 臣欲探實告變。 先入賊黨, 與弼顯、世弘深交, 問其同心者, 則只言沈維賢、李有翼、李河等, 而其餘十餘人, 只道其姓, 不言其名。 其中無將才, 畢竟聚軍後, 使臣爲將。 臣赴平營後, 十二月旬望間, 龍仁居安熀與龍仁賊鄭世亂受弼顯書, 稱以推奴來。 一夕熀言: ‘鄭生有綠林盜百餘名, 若有數百兩銀子, 可募三四百人。’ 臣初入其黨者, 欲探其賊數而已, 元無多得之意, 故答 ‘以庫儲零星, 不可擅用, 二三月間, 當有捧債之銀, 多募賊徒後, 地名及名數書報, 則當優送,’ 終不給一錢銀, 只給錢兩木疋。 三月初六日, 韓世弘來傳, ‘湖南盜近千名, 嶺南幾至數千, 若有添補之事, 則亦足以擧事。 願得白銀五六百兩。’ 臣言: ‘庫儲已竭, 債亦未捧, 不得許給。 而募得已久, 人言可畏, 斯速歸去。 以某邑某人攻某處事, 指揮, 仍資送銀兩。 而群盜或聚一處, 則漏泄非難, 各各部分, 乘夜入于某邑, 則邑民不敢出防, 入邑之後, 只取還穀犒饋軍兵, 不殺邑倅。 不殺一民, 不奪民財, 勿怯婦人, 則民皆喜而無怨。 久留一處, 監ㆍ兵使、營將領兵問罪, 則以烏合之卒, 不可抵當, 諸營兵未到之前, 乘夜先往, 有若前日群盜作賊之形, 則追不能及矣。 山郡則藏於山谷, 江邊則聚于海島, 擧事之日, 合兵爲便。’ 云。 指敎者雖臣, 而臣之意, 群盜萬餘名, 雖爲盡捉, 不可一一殺之, 況聚在一處, 則不用民兵之前, 捉得未易。 先定部分, 知其募聚之領將後, 別定京衙門捕盜軍官伶俐者, 調發營將之兵, 捕得他處所在之盜, 領將輩則除去之, 軍卒等則按其軍籍, 使所居邑, 別爲伺察, 則群盜雖不盡殺, 自可弛患。 官至宰列, 冒恥設計, 出宰外閫, 旣無同事之人, 不卽探知狀聞之前, 被人所告, 竟歸惡逆之科, 豈不冤痛? 鄭世允, 初, 不給銀, 嶺南之事, 若如前日世允之事, 則事歸空虛, 必將取禍, 故姑循人情, 軍服次給於任瑞虎, 婚需給於李有翼。 安樞則以啓請軍官, 數月隨行, 還歸時依例帖給, 而與賊交通與否, 知不得。 臣身爲平兵, 豈無銀貨? 而世允之求銀, 不過數十兩, 世弘之所求, 不過五六百兩, 一錢銀終不出給。 其意之不在於多得群盜, 而費財可知。" 刑一次, 思晟又供: "掛書、凶檄之事, 臣實不知, 李思百元無下來臣營之事。 梁命夏爲此事, 來臣營, 韓世弘爲有翼、弼顯輩所送, 而世弘今在聞慶, 命夏在靑坡, 思百在利川, 李思弼逃走之日, 無所通之事, 在前亦無同謀之事。 湖南賊, 世允主之, 嶺南賊世弘主之, 命夏不過聚廣州、抱川等地家僮輩, 而各有主者, 而無將領。 南人、小北, 皆入其中, 世弘南人, 命夏小北, 而渠等言親舊間往來云矣。 世允起兵時, 通于嶺南曰: ‘事急矣, 請相救。’ 以自中有欲告變者故也。 世弘言: ‘世允迂闊, 到處言說, 故事將漏泄。’ 使臣急速起兵, 臣以吾將坐而待死爲答。 世弘以爲: ‘求救於嶺南, 而日字不可及期, 且雖使發兵, 兵必不赴, 又必見殺於手下兵。’云。" 以烙刑施威, 思晟供: "前年六月間, 臣與弼顯及世弘, 會議於墨洞
              弼顯庶弟朴萬戶家。 世弘以爲: ‘驪州、利川、廣州親舊, 同謀十餘人。’ 云, 而其時或言其姓, 不言其名, 而蓋相議時, 各有所親, 而不以此人所親, 言及於彼人, 他日事或泄, 而以爲無憑面質之計。 故十餘人未能知得矣。"
地名: 抱川 (京畿道, 縣（監）)
年: 1786.0

○判下輦路之上言一百五十餘度。 長湍人邵泰碩上言: "自謂系出康節, 而大明左統府邵英
              
                【《明史》作榮。】
              後孫也, 乞免軍籍。 判曰: "無論康節後孫, 統府後孫, 豈可侵徵。 分付道臣。" 全羅道進士李敬緝等上言: "故縣監梁子澂, 卽己卯名賢山甫之子。 受業於先正臣金麟厚, 麟厚大奇之, 以女妻之。 遂專意學問, 造詣日深, 爲先正臣李滉、李珥、成渾諸人所推許, 而鄕人以孝聞于朝, 拜居昌、石城兩邑宰。 其後先正臣宋時烈, 撰狀稱揚, 而尙闕俎豆之享。 若於麟厚之祠, 以此配食, 何異考亭之勉齋乎?" 下禮曹, 禮曹言: "粤自肅朝丁丑, 湖南章甫, 請以子澂, 配食於筆巖書院, 而迄今未施者, 已是士林之抑鬱。 請上裁。" 敎曰: "以先正之女壻, 接先正之嫡傳, 又出入諸先正之門, 許令配食, 義無不可。 況於先正家, 纔親撰祭文賜祭, 又命錄後。 此時此擧, 事不偶然。 許之。" 又啓言: "抱川人鄭淳上言, 其先祖贈吏曹判書希登, 請依持平金䃴例, 贈諡矣。 希登, 乙巳死直顚末, 昭載國乘, 則宜在太常議諡之列。" 下吏曹。 吏曹啓: "希登實蹟, 旣在國史, 且有同時, 死直人金䃴賜諡之例。 況今舊申重回, 士林增傷, 特許賜諡, 恐合褒忠之方。" 敎曰: "議大臣。" 旋竝賜諡。 吏曹又啓言: "知禮人李遂泰上言, 其先祖淑琦, 請蒙節惠之典矣。 淑琦, 官戶曹判書, 錄一等勳, 在法當易名。 雖過百年, 不宜終靳。 請下弘文館。 尙州人李國培等上言, 本州忠烈祠配享人, 故忠臣金宗武, 卽副提學就文之子。 壬辰倭奴入寇, 宗武以沙斤察訪, 隷李鎰軍中, 軍敗, 宗武與尙州判官權吉竝死之。 事在《懲毖錄》中, 業已旌閭, 請蒙貤贈云矣。 多士陳請, 公議可見, 請依施。" 允之。 又啓言: "楊州人李海普上言, 其先祖忠肅公
              李尙吉, 立慬江都。 請依金尙容、宋時榮等例, 竝蒙不祧之典矣。 尙吉死義, 昭載國乘, 一體不祧, 無所不可, 勳臣外不祧, 旣非國典。 請上裁。" 批曰: "宋時榮, 旣許不祧。 此無異同。 許施。"
地名: 抱川 (京畿道, 縣（監）)
年: 1787.0

○召見判中樞府事趙璥。 上曰: "不見卿久矣。 今者登筵, 予豈欲無言, 而大臣問候之前, 不宜先接談矣。" 璥曰: "樞銜出肅, 是臣不得已也, 何敢以大臣自處乎?" 上曰: "今卿出謝, 予心欣喜。" 璥曰: "以臣情踪, 豈敢爲重入脩門之計? 而區區秉執, 卽天經地義也, 悲冤弸中, 不得不放倒處義, 竭蹶趨謝, 庶幾衷情之畢暴矣。 臣於我文孝世子, 雖不能如李文源輩之許久近侍, 而延頸之忱, 秉彝同得。 及遭罔極之變, 其爲悲冤, 寧欲無生。 及夫慈敎之下, 終未能究覈可疑之端, 少洩無涯之痛, 則無寧出於下策, 自分仍廢而已。 伏願亟許屛退。" 上曰: "卿何發此言? 向筵與領相酬酢, 領相亦以卿之一向辭遜, 爲太過矣。" 璥曰: "殿下若欲開臣進身之路, 是在一擧措間。 伏望哀憐而允許焉。" 上曰: "卿之前言, 旣是不斟量而發, 則今不必更提矣。" 璥曰: "向奉聖敎, 若曰: ‘群下之情理, 未必更切於予。’ 臣退考禮文, 則人家手下喪, 家長服盡於朞年, 而若有喪人、喪婦, 則終三年不撤凡筵, 雖至婢僕之賤, 願終三年喪, 則聽之。 婢僕哀痛之心, 未必加於家長, 而特因其分義所重, 道理所在而許之。 此雖非襯着之事, 今若比例而觀, 則愚臣討復之請, 其可曰至情之有所不逮, 而忍度時月乎? 昨年五月十二日, 臣在西藩, 北望陳賀之時, 豈知銅闈奉諱之在前一日乎? 追念及此, 腸摧臆塞矣。 故副學權忭, 以唱第於仁顯王后遜位之日, 爲終身之累, 遠歸湖鄕, 永謝仕路。 今臣所遭之至切至悲, 比權忭何如? 此臣所以不得請, 則不得進也。" 上曰: "卿何爲此等之言, 重慼予懷也? 卿之此行, 固知有說, 而或無乃重於囂囂之談耶?" 璥曰: "囂囂之說, 臣亦聞之, 而不於此動心, 將何所動心哉? 臣之顚沛, 固已自知。 然臣之此行, 不但動於囂說, 實則在於乞退矣。" 上曰: "卿之再辭相職, 出膺樞銜, 誠若爲兩截, 而予若始勤敦召, 旋卽許解, 則又豈非兩截乎? 卿之出擔世務, 未必如固辭長往。 名益顯、行益高, 而以卿一身上得失, 較論朝體、世道, 則其大小輕重, 又當何如?" 璥曰: "今世之人, 雖謂不知有君臣之綱可也。 若知綱常之莫嚴, 則忍令懲討之義, 玩愒至今耶? 臣之必欲決去, 誠以義理莫伸, 將無以藉手事君也。 先正文成公
              李珥日記, 有曰: ‘吏曹佐郞吳健棄官歸。 抱川縣監李之菡棄官歸。’ 臣於此等處, 未嘗不欽艶起慕, 惟望亟賜譴斥。" 上曰: "豈惟是也? 故相崔奎瑞, 旣不拜命於景廟朝, 其勢不得不終始不進, 故相李畬之超然, 殊可尙也。 至如金鎭商等輩, 亦皆各有所執, 而卿之必欲求謝者, 將何所引義, 棄予而去耶?" 璥曰: "未蒙允兪, 則惟當退伏鄕外。 此生此世, 恐難復登文階。 以臣事君, 如事父之心, 豈樂爲此便訣哉?" 上再三慰諭。 璥筵退後, 還鄕。

○京畿觀察使徐有防, 啓請殺獄罪人李光晋, 依前同推, 期於得情, 敎曰: "李光昇之三條鳴冤, 自以爲各有所據, 而邑査、道啓, 一皆卞破。 終靳傅生者, 雖出於法官守經之論, 而考其文案, 參以事情, 被死人福萬之拔刀, 凡爲兩遭。 而一拔於店上, 已露凌犯之心, 再拔於家前, 將售擬剌之凶, 則伊日光晋輩之擁遮渠父, 脫身逃命, 特幸耳。 從玆以往, 彼則爲上机之肉, 此則如㤼弦之鳥, 及其再來之時, 藉曰刀在地上, 火握拳中, 而想其頭勢之可怕可愕, 則在地之刀, 安知不及身, 握拳之火, 安知不衝簷, 而到了這箇境界, 光晋兄弟之只知爲親, 不知有己, 卽地跳下, 幷力毆打者, 卽天理人情之所不可已。 我國雇與主之別, 未有一定之例, 比隣生長, 旣作婢夫, 多年賃傭, 有異常人, 而渠祖渠父及渠之祖母, 無非李哥收貢中舊物, 而以渠母之良, 不入於帳籍, 比諸道啓所引洪烈曾事, 尤有間焉。 且光晋兄弟之方其下手也, 禍迫燃眉, 勢急捍頭, 兄先弟後, 弟重兄輕之全未記得, 容或無怪, 而檢庭之將分首從, 兄則謂以, 躬犯營邑之已決囚放, 弟則稱以吐實, 誓不獨生, 爭得一死, 始也以予而爲父, 終焉以弟而代兄。 噫! 王者之政, 當以敦勵爲先, 而律或有時乎撓屈, 故朝家年前, 於坡州
              曺哥獄事, 已有所特貸者, 則獨於此囚, 不宜異同。 抱川縣殺獄罪人李光晋、光昇, 招致營庭, 以此曉諭後放送。"
地名: 積城 (京畿道, 縣（監）)
年: 1417.0

○命囚前判官李昇、前少尹權堡、樂工李法華、宦者金奇等于義禁府。 初, 樂工李五方潛入東宮, 因譽前中樞郭璇妾於里色藝俱絶, 世子卽令五方圖之。 五方乃與其徒洪萬, 請於璇之甥女夫權堡, 堡曰: "璇於予, 有姻親之恩, 不可欺也。 然敢不從命?" 使其妾桂枝言于於里, 不應。 法華告世子曰: "不如送信物。" 卽使小宦遺繡囊, 於里辭之, 强置而還。 於里持告璇養子李昇, 仍宿其家。 法華奔告世子曰: "機不可失。" 世子率小竪越宮墻徒行, 至五方家, 偕至昇家, 求於里, 昇不聽, 强之而後見之, 遂與之宿于法華家, 納置宮中。 世子以弓送于昇, 於里亦送絹于昇妻。 昇受弓而不受絹, 欲聞于上, 世子使人詰之曰: "汝以吾所爲, 將告于憲府、刑曹乎? 告諸何處?" 昇懼不果聞。 會, 殿別監小斤同, 本金漢老家奴, 與水賜婢相戲, 漢老知之, 啓于上曰: "小斤同有所犯, 請問其罪。" 上命內官崔閑問之, 小斤同惶懼不知所指, 以於里事答之。 上聞之大怒, 卽召昇問其由, 昇告曰: "前年季冬, 臣率家小, 自郭璇所居積城縣還京, 於里以欲見京中族親爲辭, 璇許之, 卽與臣同來。 數日, 謂臣曰: ‘近有奇事。 桂枝始言孝寧大君欲見汝, 後言世子欲見汝。 予答曰: 「妾本有疾, 色且不美, 況今夫在, 此何言也?」’ 臣驚懼, 使婢于堡家, 言桂枝作媒之事, 堡答曰: ‘近日出去不返, 未知其所之也。’ 日昏, 人有叩門者, 呼奴視之, 乃宦官金奇也。 奇曰: ‘世子亦來。’ 臣聞之, 顚倒衣冠, 出見俯伏, 世子乃曰: ‘速出於里。’ 予不得已從之。 世子率行, 其後臣未知其所之也。" 上曰: "如此大事, 何不啓聞乎?" 昇曰: "初欲啓聞, 堡來止之曰: ‘汝之啓達, 正如諺所謂與妹訴兄也。’ 臣未知所處, 不卽啓達。" 命趙末生鞭昇一百, 收其職牒。 又召權堡問之, 匿不以告, 俱下義禁府。 命參贊尹向、右副代言睦進恭與刑曹、臺諫雜治之。 遣知事金士文于公州, 執五方以來; 都事楊秩于鏡城, 執具宗秀以來。 命囚三軍鎭撫印仁敬于義禁府, 仁敬把直東宮門不謹故也。
地名: 積城 (京畿道, 縣（監）)
年: 1428.0

○禮曹訪京外孝子順孫節婦以啓: "京城東部人幼學韓允雍, 大司成黃鉉女壻也。 性厚直, 父皐早歿, 事其母至孝, 晨而省, 午而問, 昏而定, 問衣燠寒, 隨節以供衣服。 一日三進母家, 雖雨雪不廢。 其侍側也, 溫言和色, 以安母志爲心。 或得珍味, 雖少必以饋母, 若有疾, 必嘗藥以進, 色憂達曙不寐。 中部人幼學李成蹊, 司直元之獨子也。 不離親側, 怡色柔聲, 出告反面, 晨昏定省, 不敢違志。 親得疾經年, 成蹊不食甘旨, 憂念不弛, 旁求藥餌, 盡誠治療。 二親連逝, 居憂六年, 一依《家禮》。 及返魂, 成影幀, 朝夕奉獻不怠, 薦新物以時, 誠孝至今如一。 家失火, 書籍貲産, 盡爲所燒, 先奉影幀以出, 俾免於火。 前錄事全忠禮, 父死, 寢苫枕塊, 唯歠糠粥, 不嘗美味。 喪畢, 奉神主, 朝夕必祭。 又事其母, 順志不違, 出告反面, 晨昏定省, 有疾則藥必先嘗, 如此至老不改。 京畿
              長湍人幼學裵弘湜, 母死, 不食三日, 大斂始食粥。 廬墳三載, 寢苫枕塊, 祈寒暑雨, 侍墓側終日, 旌表其門閭。 及父歿, 哀毁踰前喪。 安城人學生宋倫有兄三人, 倫以季子, 廬墓三年畢, 結廬墓傍, 素食省侍者, 又四年。 原平人幼學尹興智, 父死, 不食累日, 喪事一依《家禮》, 守墳三年, 歠粥不食菜果, 手自炊爨, 以供朝夕。 學生林自秀, 父死, 廬墳三年, 歠粥, 不寢茵席, 朝夕手自炊爨。 抱川人前廣興倉副丞鄭冕, 父母連逝, 廬墳六年, 與弟親負石, 築墻成砌, 晨夕必哭。 分奴婢貲産必均, 不敢以一毫加於己。 且泣曰: "生子願有室者, 父母之心也, 而二弟俱未得婚, 何以爲生?" 遂以己所分得貲産土田奴婢加給。 忠淸道
              大興人學生金順、前司正金可畏, 兄弟也。 遭父母喪, 歲適大饑, 順守母墳, 可畏守父墳, 織屨易粟, 躬自炊爨, 以終三年。 溫水人任山壽, 父母歿, 日擔土成墳, 守墳哭泣終六年, 每遇朔望必祭。 全羅道
              順天人幼學鄭江, 母歿, 父娶後妻。 江之家距父家五里許, 日三往問安, 雖盛暑雨雪不廢。 父日掃庭宇, 江每曉先父未起, 躬自灑掃, 以代其勞, 父在未嘗遠遊。 每鄕人宴集, 過時輒歸, 勸之留, 則曰: "未知家尊安否, 敢辭耳。" 嘗佩一囊, 得異味必盛之, 歸遺其父, 孝誠終始不懈。 父死, 食粥寢苫, 廬墓三年。 慶尙道
              咸昌人金難, 所居屋僅一間, 一日失火, 其母病不能起。 難冒火抱母以出, 俱爲火所爛, 母三日死, 難經年得愈。 蔚山人生員宋滔, 父母俱患宿疾, 侍藥十餘年, 父母間一歲連歿。 滔親負土石, 營墳喪制, 一從《家禮》, 不用浮屠法。 立祠堂以安神主, 焚香晨謁, 以時祭之, 得新物輒獻。 宜寧人前司正朴成德年九歲喪父, 及長遷葬, 白衣素食, 追服三年。 母年今七十三歲, 素患風疾, 成德侍藥不離側, 具甘旨以供。 或因軍務經宿於外, 則曰: "母老矣。" 不食魚肉。 居昌人幼學劉安, 年十五父歿, 身自炊爨, 以供朝夕, 擔土石營墳, 廬居三載, 終不怠。 母死, 又廬墓三年, 哀痛如父喪。 大丘人前散員張恃, 父歿旣葬七日, 始歠粥, 不食菜果, 苫塊以居, 不結廬。 執炊爨, 擔土石, 無不親躬, 哀慕三年, 常如侍殯之日。 母歿, 又廬墳三載。 一日夕奠, 有虎來吼, 略無懼色, 不去墓側。 黃海道
              白川人韓箕斗, 執心廉直, 父歿, 廬墓三年, 事母盡孝。 瑞興人幼學李甲耕, 母歿守墳, 伐木耕田, 以供朝夕。 父又沒, 連六年廬墓。 咸吉道
              北靑人前司直李甫家、學生申汝和, 竝居父喪, 守墳三年。 平安道
              撫山人學生金汝貴, 父母之喪, 俱守墳三年, 歠粥。 學生李天瑞, 父死廬墳, 得疾方劇, 不替朝夕, 以終三年。 江西人前正設判官朴侃, 以獨子守兩親墳各三載, 躬自炊爨供朝夕, 時至則哭泣盡哀。 每歲春秋, 親擔土加塚。 京畿
              安城人書雲正鄭均妻許氏, 年三十六夫歿, 守信以居, 日供甘旨, 以養其母。 每遇俗節及己生晨, 必獻壽。 癸卯甲辰年間, 疫疾大熾, 蒼赤亦臥, 許氏不畏病, 具饌奉母如平時, 己與母俱無恙。 後母死, 葬于家北, 朝夕必祭, 出告反面。 京城南部人司宰副正金允和妻李氏, 夫歿葬于抱川, 守墳三年。 京畿
              積城人節制使洪尙直妻文氏, 夫歿廬於墓側, 朝夕上食, 至大祥暫不離墓側, 制已終, 不忍遠離, 居近里, 每遇朔望及俗節必祭之。 忠淸道
              公州人學生朴漢生妻鄭氏年二十, 夫棄之, 娶他妻, 父母欲嫁之, 不從。 年三十, 其夫死, 父母又欲嫁之, 又不從。 洪州人監務李仲贇妻林氏, 早喪夫守節, 母歿守墳三年。 少監朴孟文妻趙氏年三十九夫歿, 守墳三年, 母歿又守墳。 全羅道
              全州人幼學崔以源妻李氏, 年十八夫死, 請于父母, 葬家側。 家甚貧, 賣貲産以供朝夕, 終三年後, 父母欲奪志, 日已定, 亡走舅姑家, 終守其節。 及第金九淵妻李氏, 年二十六夫歿, 居于近墓之地, 朔望必親祭, 隨母居十三年, 不進酒肉, 或時製襪, 燒于墓前, 如事存焉。 南原人戶長梁佃妻, 年二十八夫歿, 父母欲嫁之, 以誓自守, 不食魚肉葷菜。 潭陽人學生崔有龍妻, 年四十四。 歲戊辰倭寇大至, 有龍赴內廂防禦, 妻携二幼子, 匿巖下草莽中, 賊刦欲淫之, 固拒不從, 賊以槊刺殺之。 適隣人匿其傍, 見而哀之, 賊退收屍而葬。 濟州人中樞院副使李沈妻文氏, 年十九而嫁, 居三年, 沈如京, 無子獨居。 沈歿, 欲娶者多, 固守其節。 旌義人職員石阿甫里介妻無命, 年二十而嫁, 居九年夫死, 無子無父母奴隷, 甘心窮餓, 求婚者衆, 終不改節。 慶尙道
              慶州人茶房別監余伯壎妻尹氏年十九, 夫死無子, 又無奴僕, 家甚貧, 朔望親奠, 號泣終制。 其母欲奪志, 亡走舅姑家, 以全其節, 後服舅喪三年不怠, 至今奉祀。 黃海道
              谷山人知郡事李台慶妻姜氏年二十九, 台慶歿, 三年後四時祭享必誠。 判事曹允明欲娶之, 斷其髮不從。 象山君之子姜鎭又欲娶之, 及門亡匿, 又斷其髮, 親屬屢禁, 卽如京, 久之乃還, 供時祭如舊。 平安道
              陽德人幼學尹元常母, 年三十二夫死, 服喪三年, 每遇朔望祭, 不離墳側哀號。 有六子皆幼, 身親薪水之勞, 零丁獨居, 母與親族强欲奪之, 固拒之, 養姑二十年至孝, 姑歿斬衰三年。 撫山人記官乙奉母, 年三十三夫死, 喪三年畢。 母與親族欲奪志, 不從。 母年八十九, 奉養益虔。 夫死二十年, 每遇忌日, 輒被髮痛哭。 慶州訓導官尹統, 方在孩提父死, 及長, 每以不及事父爲恨, 事祖父如事父。 閔祖父年老, 侍側日短, 辭職歸, 晨昏定省, 常不離側, 奉養務適意。 及歿, 哀號不已, 廬墓傍, 蔬食二年, 時祭盡誠敬, 事之如生焉。" 命下吏曹。
地名: 積城 (京畿道, 縣（監）)
年: 1465.0

○乙未/上召左承旨金壽寧, 草誅(奉石枉)
                  〔奉石柱〕
                
              等敎書, 仍謂壽寧曰: "吾今日殺三功臣, 於心安乎?" 壽寧對曰: "彼非功臣, 乃賊臣也。 以上不遺微勞, 得與勳列, 當思報効, 乃悖逆如此, 必誅之賊也。" 上曰: "爾欲安慰我耶?" 壽寧曰: "王法應爾, 臣何容心?"上曰: "處禮不與兄謀, 當免。" 壽寧曰: "處禮拜職不謝, 已爲不敬, 況才智遠過其兄, 與之較獵, 低佪不朝, 其情可誅。" 上曰: "爾言雖然, 予必原之。" 遂下敎曰: "戴天履地, 無上無法。 往古來今, 不忠不赦, 所以無將之誅, 謹於春秋, 不道之刑, 明於漢法者也。 奉石柱兇賊險狠, 頑頓無恥。 饕餮掊克, 惡聲流聞, 累見擯黜, 怏怏懷憤, 久蓄怨上之志, 金處義、崔閏又數被予詬責, 心銜已久, 三人締交怨, 接遇不比於諸勛, 朝廷無齒者, 肆憤逞毒, 竝作妖孽, 潛謀不軌, 自癸未至今三年於玆, 惡盈禍稔, 殄滅自天, 石柱計窮勢迫, 揣知事覺, 告以處義ㆍ崔閏反狀, 而其自爲謀, 悉隱不首, 詭辭廋語, 反覆狙詐。 予惟三賊者, 皆嘗有犬馬之勞, 與同帶礪者也, 辜負我恩, 紀圖危宗社, 不道之極, 所不忍言。 宜加肆市之誅, 以暴滔天之惡, 故將石柱、處義、閏凌遲處死。 凶渠已殪, 脅從何治? 其或有嘗與此賊, 或共漁獵, 或同射飮者, 亦皆脅從之類, 一無相干, 各自安心, 體予至懷。 於戲! 天人默相, 醜類必殲, 宗社萬世無彊, 惟休布告中外, 咸使聞知。" 時處禮械出都門外當斬, 上急遣宣傳官慶禎, 馳往止之, 處禮臨刑乃免。 處禮與處義素不相好, 不與其謀故赦之。 遂傳于義禁府: "以處禮屬濟州官奴, 閏兄宦者濕、石柱子盲人繼同勿竝緣坐。" 處義、石柱、閏皆武人, 與於靖亂, 俱封功臣, 處禮出身文科, 頗曉書史, 好作詩, 且善射。 石柱目不知書, 性貪墨詭譎, 恃功恣橫, 專務營財, 不知廉恥。 剝刻僮使, 攘奪財物, 取之無忌。 方春散針於鄕人曰: "受針一介者, 償雞一首。" 及秋親行督償, 捶扑無所不至, 用雞換穀, 歲得千石。 又備酒饌, 饋東西活人院仵作人, 得死人衣服, 修完綻裂以貿穀。 積城縣嘗得漂流材木數十條, 石柱潛遣人, 釘其木端, 俄告曰, "此皆我材也。" 詰之, 則曰 "我材皆釘其端。" 驗之果然, 遂與之。 又嘗爲全羅處置使, 月受船卒綿紬人一匹, 分遣船卒于海中, 種木綿, 皆輸其家。 凡謀利濫得類此, 以是富甲一國。 性又吝嗇, 一物不以假人, 飮食不過一器, 妻子亦數米而給, 將臨刑, 猶與人計較, 家財恐爲他人所用。 三人皆梟首于市, 行路亂擊石柱頭。
地名: 積城 (京畿道, 縣（監）)
年: 1468.0

○傳旨內需司: "賜粹嬪, 高陽農庄奴毛知里稻、黃豆幷六百石, 溫陽農庄奴得萬稻、黃豆幷四百石, 及高陽農舍奴哲山所受水田可種三石地; 尹昭訓, 楊州奴金三所受水田可種一石地; 月山君
              婷, 公州農庄奴元生稻、黃豆幷一千四百石, 慶山農庄奴介叱同稻、黃豆幷一千六百石, 忠州奴貴今所受水田可種二石地; 者乙山君,
                【今上諱。】
              
              稷山農庄奴末乙生稻、黃豆幷二千石, 積城奴石乙仇知所受水田可種二石地; 慶根,
                【卽明懿公主。】
              
              忠州農庄奴貴今稻、黃豆幷二千石, 水田可種二石地。"
地名: 積城 (京畿道, 縣（監）)
年: 1477.0

○刑曹啓: "積城囚奴狄山刺殺李元, 辭證明白, 而忍杖不服, 請令其道觀察使窮推得情以啓。" 命減死。
地名: 積城 (京畿道, 縣（監）)
年: 1482.0

○乙巳/御經筵。 講訖, 右副承旨姜子平, 將司憲府啓目啓曰: "積城人奉斯溫, 娶自己婢升加伊爲妾, 生女四德。 但斯溫, 自手着名於各年戶口及漢城府帳籍內, 皆以四德稱婢子, 今徒信嫡母辛氏家翁骨肉之語, 而論以妾産, 實無據。" 上謂承旨等曰: "何如?" 左承旨李世佐啓曰: "雖實妾女, 然其父不以爲子, 而徒以後妻辛氏之言, 論以妾産從良, 於義未安。" 上曰: "其父雖以一時所憎, 而不以爲子, 然實是妾産, 而若論以婢, 則必有冤抑。 其議諸領敦寧以上。"

○司憲府掌令許篁來啓曰: "金世勣切隣, 雖在五里外, 外方則人居稀疎, 非京中之比, 一邑之事, 可以相知。 況五里之內, 無公證人, 則不可不問其五里外居人也。 且問切隣而孝道前夫長守、後夫升才事, 而世勣之事, 自出孝道, 亦不待刑問, 而先自吐露, 此又明白無疑也。 世勣之婢, 若無嫌疑, 則何必曰貌同乎? 亦安知容貌眞相似, 而直曰貌同乎? 若果不干, 則世勣父母, 何必贈衣孝道, 以冀其自免乎? 若考公座簿, 則積城去京師, 纔一日程爾, 入番三日, 出番六日之間, 豈無往來之暇乎? 世勣性雖安舒, 且有才技, 然有才而無行者有之, 又有元隻, 不可虛棄。 且世勣, 自丁酉年不往來, 此無他, (丁)
                〔干〕
              令之年, 乃甲午也, 欲與此年不相干涉, 故以是爲飾, 而掩覆也。"